**К ОПУБЛИКОВАНИЮ**

**КОМИ РЕСПУБЛИКАСА ОЛАНПОДУВ ЁРД**

Гражданка Людмила Владимировна Парначевалысь Коми Республикаын шыбласъясӧн вӧдитчан мутас схемалӧн, мый вынсьӧдӧма Коми Республикаса вӧр-ва озырлун да гӧгӧртас видзан министерстволӧн 2020 во ӧшым тӧлысь 11 лунся 2286 №-а Тшӧктӧдӧн, 6 юкӧдса да 11.1 №-а Содтӧдса положениеяс Коми Республикаса Оланподувлы лӧсявтӧмӧн шуӧм йылысь норасьӧмсӧ видлалӧм вылӧ примитӧмын ӧткажитӧм йылысь

**Коми Республикаса Оланподув Ёрдлӧн кывкӧртӧд**

Сыктывкар 2021 вося урасьӧм тӧлысь 19 лун

Коми Республикаса Оланподув Ёрд, кӧні веськӧдлысьнас вӧлі В.В. Кретов, ёрдысьяснас вӧліны Д.Н. Басманов, Н.В. Боковикова, А.В. Проскуров,

ёрдлӧн заседание дырйи ёрдысь Н.В. Боковиковалысь, коді «Коми Республикаса Оланподув Ёрд йылысь» Коми Республикаса Оланпаслӧн 37 статья подув вылын водзвыв видлаліс гражданка Л.В. Парначевалысь норасьӧмсӧ, заключениесӧ кывзӧм бӧрын

п а с й и с:

Коми Республикаса Оланподув Ёрдӧ аслас норасьӧмын гражданка Л.В. Парначева вензьӧ Коми Республикаын шыбласъясӧн вӧдитчан мутас схемалӧн, мый вынсьӧдӧма Коми Республикаса вӧр-ва озырлун да гӧгӧртас видзан министерстволӧн 2020 во ӧшым тӧлысь 11 лунся 2286 №-а Тшӧктӧдӧн, (водзӧ – Мутас схема) «Шыбласъяс обработайтан, иналан, лёк вӧчӧмысь дугӧдан объектъяслӧн да шыбласъяс меститан объектъяслӧн меститчанінъяс, кутшӧмъясӧс пыртӧма шыбласъяс меститан объектъяслӧн канму реестрӧ» 6 юкӧдса да «Шыбласъяс, сы лыдын чорыд коммунальнӧй шыбласъяс, обработайтӧм, иналӧм, лёк вӧчӧмысь дугӧдӧм да видзӧм серти стрӧитны планируйтан объектъяс» 11.1 №-а Содтӧдса положениеяслӧн Оланподувлы лӧсялӧм серти.

Мутас схемалӧн «Шыбласъяс обработайтан, иналан, лёк вӧчӧмысь дугӧдан объектъяслӧн да шыбласъяс меститан объектъяслӧн меститчанінъяс, кутшӧмъясӧс пыртӧма шыбласъяс меститан объектъяслӧн канму реестрӧ» 6 юкӧдын урчитӧма 2022 воӧ республикалӧн торъя ылі мутасъяслы, кодъяскӧд абу вогӧгӧрся транспорт йитӧд (Печора юлӧн шуйга берег юкӧн, Сивӧй Маска п., Елецкӧй п., Чилимдін с.), термическӧй деструкциялысь 4 установка уджӧ пыртӧм (1 абзац). Термическӧй деструкциялӧн установка вылӧ шыбласъяс вайигӧн урчитӧма найӧс обработайтӧм (сортируйтӧм) (2 абзац). Вайӧдӧм юкӧдлӧн 3 абзацӧн урчитӧма 2022 во бӧрын республикаса став ылі да сьӧкыда воӧдчан мутассӧ чорыд коммунальнӧй шыбласъяс серти термическӧй деструкция нуӧдан объектъясӧн (установкаясӧн) могмӧдӧм, кӧні став объект вылын лоӧны ёг сортируйтысь линияяс. Вайӧдӧм юкӧдлӧн 6 абзацын индӧма, мый шыбласъясӧн вӧдитчан мутас схемалӧн балаӧ сьӧкыда воӧдчан мутасъясын термическӧй деструкция объектъяс пыртӧмсӧ подулалӧма артмысь шыбласъяссӧ экономика боксянь бырӧдны коланлунӧн; шыбласъясӧн вӧдитчан юкӧнын канму политика збыльмӧдӧмӧн, мый серти урчитсьӧ шыбласъяс обработайтӧмлӧн да иналӧмлӧн верктуйыс меститӧм дорысь; гуалӧм вылӧ веськӧдӧм шыбласъяслысь лыдсӧ чинтӧмӧн.

Водзӧ вылӧ установкаясӧн вӧдитчӧмсӧ урчитӧма чорыд коммунальнӧй шыбласъяс бырӧдан юалӧмъяс решитанног пыдди, а абу установкалӧн торъя модельӧн (маркаӧн) вӧдитчӧмсӧ. Шыбласъяс бырӧдан объектъяслы да технологияяслы, кутшӧмъясӧс планируйтӧны, кыдзи канму экологическӧй экспертиза объектъяслы, колӧ лӧсявны вӧр-ва видзан да санитарно-эпидемиологическӧй оланпастэчаслӧн корӧмъяслы гӧгӧртас вылӧ омӧля тӧдчӧмсӧ чинтӧм могысь(7 абзац).

Норасьӧмсӧ Л.В. Парначева подулаліс сыӧн, мый 6 юкӧдса 6 абзацлӧн положениеясӧн экономика боксянь коланлунсӧ шуӧма верктуяӧн гӧгӧртас да дзоньвидзалун видзӧм серти, мый мунӧ паныд Коми Республикаса Оланподувлы да шыбласъясӧн вӧдитчан канму политикалӧн верктуй пӧрадоклы, кутшӧмӧс урчитӧма «Производство да потребление шыбласъяс йылысь» 1998 во лӧддза-номъя тӧлысь 24 лунся 89-ФЗ №-а Федеральнӧй оланпасӧн (водзӧ – 89-ФЗ №-а Федеральнӧй оланпас).

Шыбласъяс, сы лыдын чорыд коммунальнӧй шыбласъяс, обработайтӧм, иналӧм, лёк вӧчӧмысь дугӧдӧм да видзӧм серти стрӧитны планируйтан объектъяс 11.1 №-а Содтӧдын 1 – 4 дорвыв номеръяс улын индӧма лёк вӧчӧмысь термодеструкционнӧя дугӧдан установкаяс, кутшӧмъясӧс кӧсйӧны пыртны 2022 воын, пӧрадок серти лӧсялӧмӧн «Печора» МР МЮ-ын, Печора юлӧн шуйга берег, Кожва ккп; «Воркута» КК МЮ-ын Сивӧй Маска пос.; «Воркута» КК МЮ-ын Елецкӧй пос.; «Чилимдін» МР МЮ-ын Чилимдін с., 10-ӧд графаын тайӧ установкаяслысь проектнӧй вынйӧръяссӧ пасйӧмӧн. Та дырйи, кыдзи индіс шыӧдчысь, вайӧдӧм 11.1 №-а Содтӧдын абу расшифруйтӧма нимсӧ да абу вайӧдӧма тайӧ установкаяслысь уджалан принципсӧ, абу индӧма гӧгӧртас вылӧ налысь лёка тӧдчӧмсӧ донъялӧм вылӧ, мый, шыӧдчысьлӧн шуӧм серти, оз лӧсяв мутас схемаяслӧн тэчас да сюрӧс дорӧ корӧмъяслы, кутшӧмъясӧс урчитӧма Производство да потребление шыбласъясӧн, сы лыдын чорыд коммунальнӧй шыбласъясӧн, вӧдитчан юкӧнын мутас схемаяс лӧсьӧдан, йӧзкӧд видлалан, вынсьӧдан, корректируйтан правилӧясӧн, а сідзжӧ татшӧм схемаяслӧн тэчас да сюрӧс дорӧ корӧмъяслы, кутшӧмъясӧс вынсьӧдӧма РФ Веськӧдлан котырлӧн 2018 во кӧч тӧлысь 22 лунся 1130 №-а Шуӧмӧн.

Норасьӧмын шыӧдчысь ыстысьӧ сы вылӧ, мый лёк вӧчӧмысь термодеструкционнӧя дугӧдан ӧнія производство установкаяс, а буретш шыбласъяс газифицируйтӧм серти установкаяс, либӧ чорыд коммунальнӧй шыбласъяс иналӧм вылӧ инсинераторъяс лэдзӧны атмосфераӧ зэв токсичнӧй петӧмъяс, вӧчӧны токсичнӧй пӧим да из шом шыбласъяс, кутшӧмъяслӧн опасносьт классыс ыджыдджык бытӧвӧй шыбласъясысь, тайӧ жӧ кадӧ Коми Республикаын абуӧсь чорыд коммунальнӧй шыбласъяс сотӧмысь пӧим да из шом колясъяслысь лёк вӧчӧмсӧ дугӧдӧм вылӧ вынйӧръяс да объектъяс. Такӧд йитӧдын, шыӧдчысьлӧн видзӧдлас серти, 2022 воӧ нёль татшӧм установка, а водзӧ вылӧ став сьӧкыда воӧдчан да ылі местаын пыртӧмыс артмӧдӧ грӧз Коми Республикалӧн вӧр-ва гӧгӧртаслы да став татчӧс олысьлӧн олӧмлы.

Гижӧм вылӧ подуласьӧмӧн Л.В. Парначева корӧ шуны мутас схемалӧн 6 юкӧдлысь да мутас схемалӧн 11.1 содтӧдлысь положениеяссӧ Коми Республикаса Оланподувлы, сылӧн 13, 18, 42 да 43 статьяяслы лӧсявтӧмӧн.

2. Шыӧдчысьӧн сетӧм материалъяссӧ туялӧм бӧрын Коми Республикаса Оланподув Ёрд оз аддзы оланпас серти подувъяс, медым примитны норасьӧмсӧ видлалӧм вылӧ.

Коми Республикаса Оланподув, сылӧн гражданалысь тыр-бур олӧм могмӧдӧмысь кывкутӧм вылӧ мыджсьӧмӧн, кутшӧмӧс вынсьӧдӧма сылӧн водзкывйын, мортлысь да гражданинлысь инӧдъяссӧ да вӧлясӧ вынсьӧдӧмӧн, эскӧдӧ быдӧнлысь дзоньвидзалун видзӧм вылӧ инӧд да бур гӧгӧртас, сылӧн серпас йылысь стӧч юӧр вылӧ инӧд (42 да 43 статьяяс).

Вӧр-ваӧн вӧдитчӧм, гӧгӧртас видзӧм да экологическӧй безопасносьт могмӧдӧм, гӧгӧртас видзӧм йылысь оланпастэчас пырӧны Россия Федерациялӧн да Россия Федерацияса субъектъяслӧн ӧтвыв веськӧдлӧм улӧ (Россия Федерацияса Оланподувлӧн 72 статьяса 1 юкӧнлӧн «д» да «к» пунктъяс да Коми Республикаса Оланподувлӧн 64 статьяса «д» да «к» пунктъяс).

Россия Федерациялӧн да Россия Федерацияса субъектъяслӧн ӧтвыв веськӧдланторъяс серти йӧзӧдӧны федеральнӧй оланпасъяс да на серти примитӧм Россия Федерацияса субъектъяслысь оланпасъяс да мукӧд нормативнӧй инӧда акт, кутшӧмъяс оз вермыны лоны паныд федеральнӧй оланпасъяслы (Россия Федерацияса Оланподувлӧн 76 статьяса 2 да 5 юкӧнъяс, Коми Республикаса Оланподувлӧн 65 статьяса 1 юкӧн).

Мортлӧн дзоньвидзалун да гӧгӧртас вылӧ производство да потребление шыбласъяслӧн лёка тӧдчӧмысь видзчысьӧм могысь производство да потребление шыбласъясӧн вӧдитчан инӧда подувъяссӧ, а сідзжӧ татшӧм шыбласъясӧн сырьёлӧн содтӧд ӧшмӧсъяс пыдди овмӧсын вӧдитчӧмсӧ урчитӧма 89-ФЗ №-а Федеральнӧй оланпасӧн.

Индӧм Оланпаслӧн 6 статья серти шыбласъясӧн вӧдитчан юкӧнын Россия Федерацияса субъектъяслӧн уджмогъясӧ пырӧ, торйӧн нин, шыбласъясӧн вӧдитчан мутас схема лӧсьӧдӧм да вынсьӧдӧм.

Россия Федерацияса субъектлӧн уполномочитӧм олӧмӧ пӧртысь власьт орган мутас планируйтан документъяс серти лӧсьӧдӧ да вынсьӧдӧ Шыбласъясӧн вӧдитчан мутас схемасӧ 89-ФЗ №-а Федеральнӧй оланпаслӧн 13.3 статьяса 2 юкӧн серти.

Коми Республикаын органӧн, кодӧс уполномочитӧма Мутас схема лӧсьӧдӧм вылӧ, лоӧ Коми Республикаса вӧр-ва озырлун да гӧгӧртас видзан министерство («Коми Республикаса вӧр-ва озырлун да гӧгӧртас видзан министерство йылысь» Коми Республикаса Веськӧдлан котырлӧн 2017 во моз тӧлысь 24 лунся 452 №-а шуӧм).

«Коми Республикаын шыбласъясӧн вӧдитчан мутас схема вынсьӧдӧм йылысь» Вӧр-ва озырлун да гӧгӧртас видзан министерстволӧн 2020 во ӧшым тӧлысь 11 лунся 2286 №-а Тшӧктӧдӧн вынсьӧдӧма Коми Республикаын шыбласъясӧн вӧдитчан мутас схема.

Запрос дорӧ содтӧм материалъясысь тыдалӧ, мый индӧм Тшӧктӧдсӧ йӧзӧдтӧдз вӧлі Мутас схема йӧзкӧд видлалӧм, мый урчитӧма «Производство да потребление шыбласъясӧн, сы лыдын чорыд коммунальнӧй шыбласъясӧн, вӧдитчан юкӧнын мутас схемаяс лӧсьӧдӧм, йӧзкӧд видлалӧм, вынсьӧдӧм, корректируйтӧм йылысь, а сідзжӧ татшӧм схемаяслӧн тэчас да сюрӧс дорӧ корӧмъяс йылысь» Россия Федерацияса Веськӧдлан котырлӧн 2018 во кӧч тӧлысь 22 лунся 1130 №-а Шуӧмӧн, асьсӧ 2286 №-а Тшӧктӧдсӧ публикуйтӧма http://law.rkomі.ru официальнӧй сайтын «Коми Республикаса канму власьт органъясӧн примитӧм инӧда актъяс, мукӧд официальнӧй юӧр лыддьӧг» сетевӧй изданиеын.

Индӧмторйысь тыдалӧ, мый вензяна нормативнӧй инӧда актсӧ примитӧма та вылӧ полномочнӧй орган сійӧс примитӧм серти урчитӧм процедураӧ, а сідзжӧ сылӧн формаӧ да сикасӧ кутчысьӧмӧн.

3. «Коми Республикаса Оланподув Ёрд йылысь» Коми Республикаса Оланпаслӧн 90 статьяса 1 юкӧн серти оланподув инӧдъяс да вӧля торкалӧм вылӧ норасьӧмӧн Коми Республикаса Оланподув Ёрдӧ шыӧдчӧм вылӧ инӧдыс эм гражданалӧн, кодъяслысь инӧдъяссӧ да вӧлясӧ торкалӧны Коми Республикаса нормативнӧй инӧда актӧн.

Та дырйи «Коми Республикаса Оланподув Ёрд йылысь» Коми Республикаса Оланпаслӧн 91 статьяӧн урчитӧма, мый оланподув инӧдъяс да вӧля нормативнӧй инӧда актӧн торкалӧм вылӧ позьӧ норасьны сэк, кор нормативнӧй инӧда актыс инмӧ гражданалӧн оланподув инӧдъясӧ да вӧляӧ; нормативнӧй инӧда актӧн вӧдитчӧма либӧ позьӧ вӧдитчыны торъя делӧын, кутшӧмӧс помалӧма либӧ заводитӧма видлавны ёрдын либӧ мукӧд органын, коді вӧдитчӧ нормативнӧй инӧда актӧн.

Мутас схемалысь 6 юкӧдсӧ, кутшӧмлӧн положениеяслӧн Оланподувлы лӧсялӧм серти вензьӧ шыӧдчысь, кӧні арталӧма чорыд коммунальнӧй шыбласъясӧн вӧдитчан юкӧнын водзӧ вылӧ мероприятиеяс, сы лыдын чорыд бытӧвӧй шыбласъяс обработайтӧм, иналӧм да лёк вӧчӧмысь дугӧдӧм серти вынйӧръяс, а буретш республикаса торъя ылі мутасъяслы, кодъяскӧд абу транспорт йитӧд, термическӧй деструкциялысь установкаяс уджӧ пыртӧм, веськӧдӧма шыбласъясӧн вӧдитчан юкӧнын канму политика збыльмӧдӧм вылӧ, кутшӧмӧс урчитӧма 89-ФЗ №-а Федеральнӧй оланпасӧн (3 статья), мый урчитӧ, водзкыв серти, производство да потребление шыбласъясӧн вӧдитчан инӧда подувъяссӧ мортлӧн дзоньвидзалун да гӧгӧртас вылӧ шыбласъяслӧн лёка тӧдчӧмысь видзчысьӧм могысь да сійӧс оз позь донъявны кыдзи оланподув инӧдъяс торкӧм, кутшӧмъясӧс шыӧдчысь индіс норасьӧмын.

Мутас схемалӧн 6 юкӧдса 6 да 7 абзацъяслӧн сюрӧсысь тыдалӧ, мый шыбласъясӧн вӧдитчан мутас схемаӧ республикаса сьӧкыда воӧдчан мутасъясын термическӧй деструкция объектъяс пыртан плансӧ пыртігӧн тӧд вылын кутісны эз сӧмын экономика боксянь коланлунсӧ, а сідзжӧ и сійӧс, мый шыбласъяс бырӧдан объектъяслы да технологияяслы, кутшӧмъясӧс планируйтӧны, кыдзи канму экологическӧй экспертиза объектъяслы, колӧ лӧсявны вӧр-ва видзан да санитарно-эпидемиологическӧй оланпастэчаслӧн корӧмъяслы гӧгӧртас вылӧ омӧля тӧдчӧмсӧ чинтӧм могысь, мый серти колӧ могмӧдны йӧзкотырлӧн экономическӧй да экологическӧй интересъяслысь сӧгласуйтӧмӧн лӧсялӧмсӧ, мыйкӧд йитӧдын вайӧдӧм положениеяссӧ шыӧдчысьӧн индӧм аспектын оз вермыны видлавны кыдзи оланподув инӧдъяс торкалысьясӧс.

Коми Республикаса Оланподув Ёрд «Коми Республикаса Оланподув Ёрд йылысь» Коми Республикаса Оланпаслӧн 3 статья серти прӧверитӧ нормативнӧй инӧда актсӧ сы серти, лӧсялӧ-ӧ сійӧ Коми Республикаса Оланподувлы, та дырйи кутчысьӧ збыль лоӧмторъяс урчитӧмысь да туялӧмысь став случайын, кор тайӧ пырӧ мукӧд ёрдлӧн либӧ мукӧд органлӧн компетенцияӧ.

Норасьӧмысь тыдалӧ, мый шыӧдчысьӧс майшӧдлӧ лёк вӧчӧмысь термодеструкционнӧя дугӧдан производство установкаясса уна сикас модельлӧн экологическӧй безопасносьтыс налӧн петӧмъяс да производство шыбласъяс серти, мый, сылӧн видзӧдлас серти, вермас артмӧдны грӧз Коми Республикалӧн гӧгӧртаслы да олысьяслӧн дзоньвидзалунлы. Сы могысь, медым прӧверитны тайӧ доводъяссӧ, колӧ урчитны да донъявны збыльвывса лоӧмторъяссӧ, мый оз пыр Коми Республикаса Оланподув Ёрдлӧн компетенцияӧ, кыдзи и обжалуйтӧм нормативнӧй акт сы серти прӧверитӧм, лӧсялӧ-ӧ сійӧ нормативнӧй актлы, кутшӧмлӧн эм ыджыдджык юридическӧй вын, мый артмӧдӧ ӧтувъя юрисдикцияа ёрдъяслысь медыджыд инӧдсӧ.

Норасьӧм дорӧ содтӧм документъясыс оз эскӧдны и торъя делӧын вензяна положениеясӧн вӧдитчӧмсӧ, такӧд йитӧдын норасьӧмыс оз лӧсяв позяна муртӧсъяслы, кутшӧмъясӧс урчитӧма «Коми Республикаса Оланподув Ёрд йылысь» Коми Республикаса Оланпаслӧн 91 статьяӧн, да тайӧ подув вылын сійӧс оз позь примитны Коми Республикаса Оланподув Ёрдӧн видлалӧм вылӧ.

Гижӧм вылӧ подуласьӧмӧн, «Коми Республикаса Оланподув Ёрд йылысь» Коми Республикаса Оланпаслӧн 91 статьяӧ, 39 статьяса 1 юкӧнлӧн 1 да 2 пунктъясӧ, 66 статьяса 2 юкӧнӧ, 72 да 73 статьяясӧ кутчысьӧмӧн, Коми Республикаса Оланподув Ёрд

к ы в к ӧ р т а л і с:

1. Ӧткажитны гражданка Людмила Владимировна Парначевалысь норасьӧмсӧ видлавны примитӧмын, сы вӧсна мый сійӧ оз лӧсяв «Коми Республикаса Оланподув Ёрд йылысь» Коми Республикаса Оланпаслӧн корӧмъяслы, кутшӧмъяс серти Коми Республикаса Оланподув Ёрдӧ норасьӧмыс лыддьыссьӧ позянаӧн.

2. Бергӧдны Людмила Владимировна Парначевалы канму пошлиналысь ӧтувъя мындасӧ куимсё шайт мындаын.

3. Тайӧ кывкӧртӧдыс лоӧ бӧръяӧн, сійӧс оз позь обжалуйтны да дзик пыр вынсялӧ.

4. «Коми Республикаса Оланподув Ёрд йылысь» Коми Республикаса Оланпаслӧн 72 статья серти тайӧ Кывкӧртӧдсӧ дзик пыр колӧ публикуйтны «Коми Республикаса канму власьт органъяслӧн индӧд-тшӧктӧмъяс» журналын да йӧзӧдны «Ӧтуввез» юӧртан да коммуникация везйын Коми Республикалӧн официальнӧй сайтын «Коми Республикаса канму власьт органъясӧн примитӧм инӧда актъяс, мукӧд официальнӧй юӧр лыддьӧг» сетевӧй изданиеын (http://law.rkomі.ru).

Коми Республикаса Оланподув Ёрд